text: Borgmester i respirator 
  04 august 2011 kl. 10.07
  Esbjergs borgmester Johnny Søtrup ligger i respirator efter et hjertetilfælde.
  Johnny Søtrup er indlagt på hjerteafdelingen på sygehuset i Odense.
  Det kom som et lyn fra en klar himmel, da Esbjergs borgmester Johnny Søtrup i går aftes blev ramt af et hjerteanfald.
  Kort forinden havde han deltaget i festligheder på torvet efter afslutningen på første etape af cykelløbet Post Danmark Rundt.
  - Han har aldrig tidligere haft problemer med hjertet, fortæller en person tæt på borgmesteren til jv.dk
  Johnny Søtrup faldt om i sit hjem i Kirkegade omkring klokken 19.15 og blev efter et kort ophold på Sydvestjysk Sygehus i Esbjerg kørt til Odense Universitetshospital.
  Han er blevet ramt af en blodprop og havde hjertestop.
  Han fik i nat foretaget en ballonudvidelse, og selv om lægerne i Odense betegner hans tilstand som "stabil", tør de endnu ikke erklære ham udenfor livsfare. 
  .
  